Folketing
1999-02-25

Det kan da godt være, at det bliver os, der på et eller andet tidspunkt som regering og som Folketing skal bidrage til forskellige ting i de kommende år, men det er ikke en stor, aktuel opgave for regeringen at lave kommunesammenlægninger. Men vi er positive over for de steder, hvor man påstår, det vil være godt, bl.a. Ærø, Langeland, Bornholm og nu også Nordsjælland, har jeg hørt. Vi er positive, så vi ikke modvirker ting, der måske for lokalområdet ser fornuftige ud. Også hr. Anders Samuelsen var inde på Lolland-Falster, og det kan jeg godt forstå. Det har flere andre også været, og jeg tror, jeg vil tage Bornholm og Lolland-Falster som nogle af de områder, der har det sværest. Det er dér, hvor man har de højeste kommuneskatteprocenter, og det er vel desværre også dér, arbejdsløshedsprocenten er allerhøjest, så det er altså helt klart nogle områder, som har det svært.